SAG 2015/604-I

En relació a la consulta plantejada per l’Institut Municipal d’Informàtica respecte de la legalitat de comunicar dades d’un ciutadà a la Direcció General de Pensions Danesa, la lletrada que sotasigna, de conformitat amb les normes del Servei emet el següent

**INFORME**

**1.-** Com a antecedents a aquest informe figuren la petició enviada per la Unitat de Control, de la Direcció General de Pensions, de l’ambaixada Reial de Dinamarca al Padró Municipal per tal que li sigui enviat un certificat d’empadronament d’un ciutadà. La petició es fa en el marc d’una campanya que s’està duent a terme de control amb els beneficiaris de pensió danesa que resideixen a Espanya.

Acompanyen a la petició comunicació del Gabinet de la Presidència, Unitat del Padró, de l’Institut Nacional d’estadística de data 4 d’octubre de 2011 en la que, contestant una petició similar a la present, fa constar que *“No obstante, la interpretación restrictiva que, en opinión de la Agencia de Protección de Datos, debe hacerse de este articulo determina que solo podran cederse, sin el previo consentimiento del afectado, los datos del Padrón relatives al domicilio o residencia de una relación de persones facilitades por la Administración Pública solicitante, siempre que esta información le sea necesaria para el ejecricio de sus respectivas competencias y exclusivamente para asuntos en los que la residencia o el domicilio sean datos relevantes.*

*El caso que nos ocupa se refiere a la cesión de datos de caràcter personal entre distintos Estados pero como se trata de miembros de la Unión Europea y existe una armonización en su legislación sobre protección de datos, la cesión de datos sería procedente (...)”.*

Rebuda aquesta petició per l’òrgan gestor es formula consulta a l’Autoritat Catalana de Protecció de Dades (Apdcat, en endavant) la qual, de manera resumida, conclou:

1).- que la comunicació de dades a Dinamarca, en tant que estat membre de la Unió Europea, no planteja cap obstacle jurídic des de la vessant de transferències internacional de dades;

2).- que, al marge de l’anterior, la comunicació de dades que consten al Padró requereix de consentiment de la persona titular de les dades o de la existència de norma amb rang legal que habiliti aquesta comunicació. A aquests efectes l’article 16.3 de la LBRL que regula la cessió de dades del padró a d’altres administracions públiques no resulta d’aplicació ja que, de conformitat amb l’article 2 de la LRJPAC, dins el concepte d’administració publica als efectes de la LBRL, no s’hi inclouen les administracions d’altres estats.

Per tant, per tal de poder comunicar les dades personals sense consentiment de l’interessat caldrà mirar si, en funció de la finalitat de la comunicació, hi ha una altra norma amb rang de llei o conveni internacional ratificat per Espanya que l’empari.

Cal dir que l’Apdcat no resol aquesta última qüestió.

**2.-** Vistes les conclusions de l’Apdcat cal respondre la consulta formulada per l’IMI en el sentit que, a l’empara de l’article 16.3 LBRL, no és conforme a Dret cedir les dades a l’ambaixada Danesa.

Cert és que l’escrit de l’INE que s’acompanya a la sol·licitud original diu que la cessió en un cas idèntic és procedent però no ho és menys que l’Agencia Espanyola de Protecció de Dades, a la qual es remet en el seu escrit, ha resolt la qüestió en diverses ocasions en el mateix sentit que ho ha fet ara l’Apdcat; és a dir, que la LBRL no empara la cessió però això no obsta a que pugui fer-se si així ho habilita altra norma amb rang de llei o algun conveni internacional vigent (per tots Informe 0163/2011 en relació a la comunicació de dades al Consulat britànic de les dades d’un ciutadà britànic inclosos al padró municipal d’una població espanyola).

La qüestió, doncs, és determinar si existeix aquesta altra norma amb rang de llei o conveni internacional ratificat i vigent que empari aquesta comunicació de dades sense consentiment del ciutadà.

Assumint que la petició s’insereix en el marc d’una investigació per possibles fraus en les prestacions aquest empara normatiu podria trobar-se en el Reglament 883/2004 i 987/2009 ambdós del Parlament Europeu i del Consell sobre la coordinació dels sistemes de la seguretat social i normes d’aplicació.

Concretament, l’article 76 d’aquest últim Reglament preveu, en el marc de la restitució de prestacions atorgades indegudament, recuperació de pagaments i cotitzacions provisionals que *“Solicitudes de información. 1.* ***A petición de la entidad requirente, la entidad requerida facilitará toda información que pueda resultar útil a la entidad requirente para el cobro de un crédito.*** *Para procurarse esta información, la entidad requerida ejercerá los poderes previstos por las disposiciones legales, reglamentarias o administrativas que se aplican al cobro de créditos similares originados en su propio Estado miembro.* ***2. En la solicitud de información se indicarán el nombre, la última dirección conocida y cualquier otra información pertinente para identificar a la persona física o jurídica interesada a la que se refiera la información que se vaya a facilitar, así como la naturaleza y la cuantía del crédito en relación con el cual se hace la solicitud.***

*3. La entidad requerida no estará obligada a facilitar información: a) que no estuviera en condiciones de obtener para el cobro de créditos similares originados en su propio Estado miembro; b) que revelara un secreto comercial, industrial o profesional, o c) cuya revelación pudiera perjudicar la seguridad o el orden público de dicho Estado miembro. 4. La entidad requerida informará a la entidad requirente de los motivos que se opongan a que la petición de información sea atendida.*

De ser aquest el cas, doncs, la comunicació de dades és ajustada a Dret.

No obstant, cas de no tenir clara la finalitat que justifica la comunicació de dades, caldria requerir a l’entitat peticionària per tal que la concreti i, a la vista de l’exposat, trobar l’empara legal per a procedir a efectuar la comunicació. Cas de no justificar-se o de no trobar empara en cap norma amb rang de llei i conveni internacional vigent caldria denegar la sol·licitud si no es disposa del consentiment de l’interessat.

Barcelona, 8 d’abril de 2015.

|  |  |
| --- | --- |
|  | Vist i plau |
| Sandra Abad Garcia | Manuel Mallo Gómez |
| Lletrada Consistorial | Director de l’Àrea de Règim Jurídic |